Erwerdigen helsamen grut. Leven, sunderlinge guden vrundes. Juwer erbaricheit si to wetende, woe dat desse jegenwardige brefwiser Cord Limborch mi to kennende heft gegeven, wor dar juwer borger, ein Hinrick van Telgede, eme to sprak umme gelt van sines vorvarende wegen, Arnd Stopenberges, de God des sele hebben moete, und desse vorbenomede Cord einen quit bref heft. Hir umme so bidde ik juwe erbaricheit, dat gi wol doen und rechten ju na der udscrift des quit breves, de her Erengisel Nickelssone dar sande, also mi ok Cord to kennende heft geven und he desse vorbenomede Cord siner sake bi ju gebleven is. Hir umme so bidde ik ju, gi wol willen don, alse ik juwer erbaricheit wol to vertruwe, und wesen Corde behulpelik, dat eme sine x mark Rigesch weder werden, de de vorscreven Hinrik van Telgete van siner wegen up boren heft. Dat. wil ik allwege gerne tegen ju vordenen. Jtem alse ju ok screven hebbe, alse de xxx mark Rig. de Gransoye under sik heft van siner steef kinder wegen, Hans van deme Roede. Isset dat se noch nicht utkomen sin, so bidde ik juwe erbaricheit, dat gi her Ludeken Dunevare und her Gotschalke van deme Rode behulplik willen wesen dar to, dat se utkomen, wente de vrowe de ji mechtich maket heft van der kinder wegen up to borende. God almechtich beware juwe gesunt und juwe erbaricheit to langer tiit. Gescreven to Wiborch under minen ingesegel. Thurder Bunde Rorikeson, ridder. Adress: Den erbaren, wise, beschedene lude borgermestere und ratmanne der stat to Revel mit erwerdicheit sal desse bref.